CELEX: 62020CN0456
Language: el
Date: 2020-09-21 00:00:00
Title: Υπόθεση C-456/20 P: Αναίρεση που άσκησε στις 21 Σεπτεμβρίου 2020 η Crédit agricole SA κατά της αποφάσεως που εξέδωσε το Γενικό Δικαστήριο (δεύτερο πενταμελές τμήμα) στις 8 Ιουλίου 2020 στην υπόθεση T-576/18, Crédit agricole SA κατά ΕΚΤ

14.12.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 433/26
            
         
      Αναίρεση που άσκησε στις 21 Σεπτεμβρίου 2020 η Crédit agricole SA κατά της αποφάσεως που εξέδωσε το Γενικό Δικαστήριο (δεύτερο πενταμελές τμήμα) στις 8 Ιουλίου 2020 στην υπόθεση T-576/18, Crédit agricole SA κατά ΕΚΤ
      (Υπόθεση C-456/20 P)
      (2020/C 433/33)
      Γλώσσα διαδικασίας: η γαλλική
      
         Διάδικοι
      
      
         Αναιρεσείουσα: Crédit agricole SA (εκπρόσωποι: A. Champsaur, A. Delors, avocates)
      
         Αντίδικος κατ’ αναίρεση: Ευρωπαϊκή Κεντρική Τράπεζα
      
         Αιτήματα
      
      Η αναιρεσείουσα ζητεί από το Δικαστήριο:
      
                  —
               
               
                  να ακυρώσει το σημείο 2 του διατακτικού της αποφάσεως που εξέδωσε το Γενικό Δικαστήριο στις 8 Ιουλίου 2020 στην υπόθεση T-576/18, Crédit Agricole SA κατά ΕΚΤ, καθόσον με αυτό απορρίπτεται, κατά τα λοιπά, το αίτημα της αναιρεσείουσας περί ακυρώσεως της αποφάσεως ECB/SSM/2018-FRCAG-75 της ΕΚΤ, της 16ης Ιουλίου 2018
               
            
                  —
               
               
                  να κάνει δεκτά στο σύνολό τους τα υποβληθέντα από την αναιρεσείουσα αιτήματα ενώπιον του Γενικού Δικαστηρίου
               
            
                  —
               
               
                  να καταδικάσει την ΕΚΤ στο σύνολο των δικαστικών εξόδων.
               
            
         Λόγοι αναιρέσεως και κύρια επιχειρήματα
      
      Η αναιρεσείουσα υποστηρίζει ότι:
      
                  1)
               
               
                  Το Γενικό Δικαστήριο υπέπεσε σε πλάνη περί το δίκαιο κατά την εφαρμογή των διατάξεων του άρθρου 26, παράγραφος 3, του κανονισμού (ΕΕ) 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων, και παραβίασε την αρχή της αναδρομικής εφαρμογής του ηπιότερου ποινικού νόμου καθόσον δέχθηκε ότι η αναιρεσείουσα είχε υποπέσει σε παράβαση στο πλαίσιο των αναγγελιών στοιχείων του πυλώνα 3 και της αναφοράς COREP για το δεύτερο τρίμηνο του 2016
               
            
                  2)
               
               
                  Το Γενικό Δικαστήριο υπέπεσε σε πλάνη περί το δίκαιο και σε παράβαση της υποχρεώσεως αιτιολογήσεως καθόσον δεν απάντησε στον λόγο ακυρώσεως που αφορούσε παραβίαση, με την απόφαση ECB/SSM/2018-FRCAG-75, της αρχής της ασφάλειας δικαίου και παραβίασε την αρχή της ασφάλειας δικαίου καθόσον δέχθηκε ότι υφίστατο παράβαση του άρθρου 26, παράγραφος 3, του κανονισμού 575/2013, μολονότι ρητώς αναγνώρισε ότι η εν λόγω διάταξη στερείτο σαφήνειας
               
            
                  3)
               
               
                  Το Γενικό Δικαστήριο παρέβη το άρθρο 18, παράγραφος 1, του κανονισμού (ΕΕ) 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην ΕΚΤ σχετικά με τις πολιτικές που αφορούν την προληπτική εποπτεία των πιστωτικών ιδρυμάτων, καθώς και την υποχρέωση αιτιολογήσεως, καθόσον δεν απέδειξε αμελή συμπεριφορά εκ μέρους της αναιρεσείουσας
               
            
                  4)
               
               
                  Το Γενικό Δικαστήριο υπέπεσε σε πλάνη περί το δίκαιο και παρέβη την υποχρέωση αιτιολογήσεως καθόσον δεν απάντησε στον λόγο ακυρώσεως που αφορούσε παραβίαση, με την απόφαση ECB/SSM/2018-FRCAG-75, της αρχής της αναλογικότητας και της αρχής της ίσης μεταχειρίσεως και παραβίασε τις δύο αυτές αρχές καθόσον δέχθηκε σιωπηρώς ότι η κύρωση ήταν καταρχήν βάσιμη.